LV Eiropas Savienības Oficiālais Vēstnesis C 19/18

Apelācijas sūdzība, ko par Pirmās instances tiesas (ceturtā palāta) 2008. gada 10. septembra rīkojumu lietā T-324/06 Município de Gondomar/Komisija 2008. gada 20. novembrī iesniegusi Município de Gondomar

(Lieta C-501/08 P)

(2009/C 19/32)

Tiesvedības valoda — portugāļu

Lietas dalībnieki

Apelācijas sūdzības iesniedzēja: Município de Gondomar (pārstāvji — J.L. da Cruz Vilaça un L. Pinto Monteiro, advokāti)

Otra lietas dalībniece: Eiropas Kopienu Komisija

Apelācijas sūdzības iesniedzējas prasījumi:

— atcelt Pirmās instances tiesas rīkojumu un atzīt par pieņemamu prasību atcelt Komisijas 2006. gada 16. augusta lēmumu C(2006) 3782 par no Kohēzijas fonda piešķirtā finansu atbalsta atcelšanu;

— pakārtoti — atcelt Pirmās instances tiesas rīkojumu un lietu nosūtīt atpakaļ Pirmās instances tiesai sprieduma taisīšanai;

— piespriest Eiropas Kopienu Komisijai atbilstoši Tiesas Reglamenta 69. pantam atlīdzināt visus tiesāšanās izdevumus, tostarp prasītājas tiesāšanās izdevumus, vai pakārtoti — atlikt lēmuma par tiesāšanās izdevumiem pieņemšanu līdz sprieduma taisīšanai vai rīkojuma pieņemšanai, ar kuru tiktu izbeigta tiesvedība lietā.

Pamati un galvenie argumenti

1. KĻŪDA TIESĪBU PIEMĒROŠANĀ, NOVĒRTĒJOT NOSACĪJUMU PAR TIEŠU IETEKMI, UN PAMATOJUMA NEESAMĪBA

Município de Gondomar [Gondomaras pašvaldība] uzskata, ka Portugāles tiesiskais regulējums ietver īpatnības, kuru dēļ jānonāk pie citādas interpretācijas nekā tā, ko Pirmās instances tiesa izvērsusi savā rīkojumā, ar kuru tā atzīst par nepieņemamu prasību lietā T-324/06 un kurš ietver kļūdu tiesību piemērošanā.

No Portugāles tiesiskā regulējuma un it īpaši Reglamenta par Kohēzijas fonda piemērošanu Portugālē, kas apstiprināts ar 2000. gada 16. augusta Dekrētlikuma Nr. 191/2000 vienīgo pantu, izriet, ka Portugāles Republikai nav nekādas rīcības brīvības attiecībā uz lēmumu atstāt vai neatstāt spēkā atbalstu, ko Kohēzijas fonds piešķīris Gondomaras pašvaldībai kā par projekta īstenošanu atbildīgajai iestādei, kas liek secināt, ka Komisijas lēmumam par Kohēzijas fonda piešķirtā atbalsta atcelšanu ir automātisks raksturs, jo iepriekš minētais tiesiskais regulējums neļauj izpildu iestādes atbrīvot no pienākuma atmaksāt nepamatoti samaksātās summas.

Pirmās instances tiesa savā rīkojumā par nepieņemamību lietā T-324/06 ir atturējusies no jebkādām atsaucēm uz šo jautājumu un attiecībā uz aspektu, kas ir būtisks, lai lemtu par prasības pieņemamību, Pirmās instances tiesa ir pieļāvusi kļūdu tiesību piemērošanā, kurai bija tūlītējas sekas attiecībā uz prasītājai ar EKL 230. pantu piešķirto procesuālo tiesību īstenošanu.

Tā kā Pirmās instances tiesa atturējās lemt par šo jautājumu, tās rīkojumam arī trūkst pamatojuma vai ir nepietiekams pamatojums. Atbilstoši Kopienu tiesību doktrīnai un judikatūrai pastāv vispārējs pienākums norādīt pamatojumu lēmumiem, ko pieņēmušas administratīvas un tiesu iestādes, lai atvieglotu Tiesas kontroles veikšanu.

Tā kā Pirmās instances tiesa ir atturējusies lemt par Portugāles tiesību īpatnībām, šis apstrīdētā rīkojuma pamatojuma trūkums ir tāds, kas var būtiski ietekmēt prasītājas intereses.

2. TIESĪBU UZ EFEKTĪVU TIESĪBU AIZSARDZĪBU TIESĀ PĀRKĀPUMS

Gondomaras pašvaldība uzskata arī, ka tai var tikt liegtas tiesības uz efektīvu tiesību aizsardzību tiesā, jo valsts līmenī nepastāv pārsūdzības iespējas, lai apstrīdētu prasību atmaksāt Kohēzijas fonda finanšu atbalstu, jo akts, ar kuru tiek paziņots Komisijas lēmums par Kohēzijas fonda finanšu atbalsta atcelšanu, ir akts, kas valsts līmenī nav pārsūdzams.

Komisijas lēmuma paziņošanas akts, kas valsts līmenī nav pārsūdzams, tika veikts ar Vides ministrijas par Kohēzijas fondu atbildīgā ierēdņa 2006. gada 25. septembra vēstuli, kas bija ierobežota ar to, ka “nodeva” lemjošo daļu ietverošo Komisijas lēmumu.

Pārsūdzības iespēju neesamība pārkāpj tiesību uz efektīvu tiesību aizsardzību tiesā principu, ko garantē jaunākā Kopienu tiesību doktrīna un judikatūra.